Dagens iNPUT: Stranger Things 4-trailer, Q8 lynladere og Wolt til webshops

Ny trailer til Stranger Things sæson 4

Netflix har udsendt en ny – og sidste – trailer for Stranger Things Sæson 4. Den kan du se nedenfor. Volume 1 får premiere på fredag den 27. maj, mens Volume 2 kan streames 1. juli. Kapitel 1 består af syv afsnit. Det er endnu uvist hvor mange afsnit vi får i Kapitel 2.

Banden er stadig splittet efter begivenhederne sidste år og forsøger at komme videre med deres liv. Eleven er flyttet til Californien, Hopper døde ikke, men endte et værre sted, nemlig i et russisk fængsel sammen med en demogorgon. En trussel er imidlertid under opsejling både på Jorden og i Upside Down …

Lynladere på mere end 100 bemandede Q8-servicestationer

Mandag åbnede Q8 på Gåbensevej i Nørre Alslev for lynlader til elbilen med mulighed for kortbetaling og uden abonnement. Q8 dækker nu fra Frederikshavn i nord til Nørre Alslev i syd. Frem mod 2026 kommer der lynladere på mere end 100 bemandede Q8-servicestationer i et nationalt ladenetværk.

I 2022 planlægger Q8 at udvide netværket af lynladere i Danmark med minimum 28 stationer og 142 ladepunkter. Prisen for strøm ved lynopladning vil inden for kort tid fremgå af tankstationens pylon, helt som man kender det i dag for traditionelt brændstof som benzin og diesel. Lynladernes effekt kommer til at ligge på 200 kW.

Wolt vil levere varer fra webshops til kunder på en halv time

Wolt vil nu gå GLS og Postnord i bedene med en ny løsning til webbutikker, der giver dem mulighed for at levere varer til kunderne på en halv time. Det skriver DetailWatch. Wolt Drive hedder løsningen, der opstod som et pilotprojekt i Israel.

Wolt startede op i 2014 og kom til Danmark i 2017. Selskabets bude kører nu rundt og leverer fastfood og andre varer i 23 lande.

Dagens iNPUT: Stranger Things 4-trailer, Q8 lynladere og Wolt til webshops