Q8 åbner første københavnske lynladere

Viborg og Esbjerg var først på listen, men nu åbner Q8 – stærkt forsinket – for sin første lynlader i Hovedstaden. Fra den 11. april tændes der for seks lynladepunkter på servicestationen på Tagensvej. Samtidig åbnes der for samme opsætning i Frederikshavn.

I løbet af året planlægger Q8 at udvide netværket af lynladere i Danmark med minimum 28 stationer og 142 ladepunkter.

Prisen for strøm ved lynopladning vil inden for kort tid fremgå af tankstationens pylon. Ganske som man kender det i dag for traditionelt brændstof som benzin og diesel. Det kræver nemlig ikke abonnement at lade op hos Q8. Til gengæld håber de på, at der kommer lidt mersalg fra butikken …

– Vi vil gerne sikre, at man kan lade bilen på farten lige så let og bekvemt, som man er vant til med traditionelt brændstof og med adgang til den tryghed og service, som man kan få på en bemandet station med mulighed for ophold. Det kan være en oplagt mulighed til at tage en kaffepause, få læst avisen eller tænke et måltid ind, mens man venter, siger Marc Skriver-Bayer, HPC & eMobility Manager for Q8 i Danmark.

Lynladernes effekt kommer til at ligge på 150 kW. Der kan betales med enten kort eller med appen ’Q8 Opladning’.

Lynladenetværk fra Q8 etableres i samarbejde med elselskabet Skellefteå Kraft, der er et af Sveriges ældste og største elselskaber. Sammen har de et fælles mål om at etablere minimum 400 stationer og 1.100 ladepunkter med lynladere på tværs af de to lande frem mod 2026.

Q8 åbner første københavnske lynladere