Ny taktik – Q8 åbner store ladestationer i København og Aarhus

Den danske energi- og olievirksomhed Q8 åbnede i 2022 lynladere på de første 20 af deres bemandede servicestationer. I 2023 fortsætter de med at sætte strøm til danskernes elbiler. Men nu tager de også en ny taktik i brug. Dette ved at investere i destinationsopladning (AC-opladere) og hurtigladere (DC-opladning) i forbindelse med flere store indkøbscentre.

Helt konkret har Q8 har lavet en aftale om, at der i løbet af 2023 skal opsættes 240 ladepunkter ved fire storcentre i Danmark og Sverige. I Danmark betyder det, at der åbnes de største ladelokationer i landets to største byer ved Field’s i København og Bruuns Galleri i Aarhus.

– Servicestationerne flytter i stigende grad hjemmefra. Derfor opgraderer vi med opladning både på vores etablerede stationer og ude i bybilledet. Vi kan se, at mange elbilejere efterspørger ladepunkter i forbindelse med indkøb og parkering, og derfor er det helt oplagt for os at slå to fluer med ét smæk, siger Marc Skriver-Bayer, HPC & eMobility Manager for Q8 i Danmark.

Første åbning er i Field’s, hvor ladestanderne forventes at åbne allerede i første halvår af 2023.

Ifølge tal fra De Danske Bilimportører stod Q8 bag næsten hver sjette nye lynlader i Danmark i 2022. Frem mod 2026 skruer virksomheden yderligere op med lynladere på flere end 100 bemandede servicestationer og større tilstedeværelse i bybilledet.

8 procent af den danske bilflåde er elektrificeret, og det tal forventes at stige kraftigt i løbet af de kommende år. Der forventes omkring en million elbiler på de danske veje i 2030.

Fakta:

Der er indgået en rammeaftale om 240 ladepunkter fordelt på 60 i hver af fire Steen & Strøm-shoppingcentre. Steen & Strøm har i alt 10 centre i Danmark, Sverige og Norge.

I Danmark er det Field’s og Bruuns Galleri. I Sverige er det Allum og Emporia i henholdsvis Göteborg og Malmö.

50 ladepunkter på hver lokation er 22 kW Charge Amps Aura AC-ladere fra, mens de sidste 10 er 50 kW Alpitronic HYC50 DC-ladere.

Ny taktik – Q8 åbner store ladestationer i København og Aarhus